Nordjyllands Beredskab blev tilkaldt, da en mand blev spottet i vandet i Thisted Havn sammen med en kæntret båd.

En mindre sejlbåd med en mand ombord kæntrede fredag eftermiddag i havnebassinet i Thisted, og manden holdt efterfølgende fast i båden, der drev rundt i havnen. Han blev hurtigt spottet af forbipasserende, som kontaktede Nordjyllands Beredskab klokken 14.39. - Vi får en melding om, at personen ligger og holder fast i båden inde i havnen, siger Nicolai Kanstrup, der er indsatsleder ved Nordjyllands Beredskab i Thisted. Da beredskabet nåede frem, fik de hurtigt manden på land. Manden hjalp efterfølgende med at få styr på den cirka 100 kilo tunge båd. - Han har det helt fint. Han havde våddragt på, så han var ikke kold, siger indsatslederen.